**ΧΑΙΡΕΤΙΣΜΟΣ ΤΟΥ ΓΕΝΙΚΟΥ ΔΙΕΥΘΥΝΤΗ ΤΗΣ ΟΜΟΣΠΟΝΔΙΑΣ ΕΡΓΟΔΟΤΩΝ ΚΑΙ ΒΙΟΜΗΧΑΝΩΝ (ΟΕΒ)**

**ΣΤΗΝ ΠΑΡΟΥΣΙΑΣΗ ΤΟΥ ΒΙΒΛΙΟΥ ΤΩΝ**

 **ΑΧΙΛΛΕΑ ΑΙΜΙΛΙΑΝΙΔΗ ΚΑΙ ΧΡΙΣΤΙΝΑΣ ΙΩΑΝΝΟΥ**

**LABOUR LAW IN CYPRUS,**

**ΝΟΜΙΚΗ ΣΧΟΛΗ ΠΑΝΕΠΙΣΤΗΜΙΟΥ ΛΕΥΚΩΣΙΑΣ**

**28 ΜΑΡΤΙΟΥ 2017, 18:30.**

Αξιότιμη κυρία Υπουργέ,

Αξιότιμε κύριε Πρόεδρε της Κοινοβουλευτικής Επιτροπής Εργασίας,

Εκλεκτοί προσκεκλημένοι,

Φίλοι και φίλες,

Νιώθω την ανάγκη να ξεκινήσω τον σύντομο αυτό χαιρετισμό με ένα ειλικρινές «ευχαριστώ» προς τον Αχιλλέα και την Χριστίνα εκ μέρους του Διοικητικού Συμβουλίου και του στελεχιακού δυναμικού της Ομοσπονδίας Εργοδοτών και Βιομηχάνων (ΟΕΒ).

Έχω την τιμή και το προνόμιο να υπηρετώ το εργατικό δίκαιο και τις εργασιακές σχέσεις μέσα από την ΟΕΒ για περισσότερο από ένα τέταρτο του αιώνα κι αυτό μου επιτρέπει εύκολα να ανιχνεύω την αξία και να αναγνωρίζω την ποιότητα σε κάθε τι που αφορά ή περιστρέφεται γύρω από την ρύθμιση της εργασίας.

Η ΟΕΒ είναι καταστατικά εντεταλμένη να προωθεί υγιείς εργασιακές σχέσεις και να μεριμνά για την ορθή εφαρμογή του εργατικού δικαίου στις επιχειρήσεις. Η Πολιτεία  έχει εμπιστευθεί στην ΟΕΒ τον ρόλο του εκπροσώπου των επιχειρήσεων υπό την ιδιότητα τους ως εργοδότες και ως τέτοια συστηματικά καθοδηγεί και συμβουλεύει σωρεία επιχειρήσεων σε χιλιάδες ερωτήματα κάθε χρόνο για τον χειρισμό κάθε μορφής ζητημάτων στην απασχόληση.

Το επιμελημένο και επιστημονικά άρτιο έργο που μας παραδίδουν απόψε ο Αχιλλέας και η Χριστίνα, είναι ένα χρήσιμο σημείο αναφοράς για όλους τους κοινωνούς του δικαίου της εργασίας. Για εμάς όμως στην ΟΕΒ, είναι ένα εργαλείο ανεκτίμητης αξίας που θα επιταχύνει, θα διευκολύνει και θα κάνει πιο απολαυστική την επιτέλεση της αποστολής μας σε καθημερινή βάση.

Η χώρα μας πλήγηκε βάναυσα από την κρίση με θύματα χιλιάδες  επιχειρήσεις και εργαζόμενους. Στάθηκε όμως όρθια και αξιοπρεπής και ξαναμαζεύει τα κομμάτια της, περήφανη και ισότιμη στην ομάδα των πιο προηγμένων και ανεπτυγμένων χωρών του κόσμου.

Πολλοί ήταν οι παράγοντες που συνέτειναν σ' αυτό. Κυρίαρχος ανάμεσα τους το εργατικό μας δίκαιο και οι διάκονοι του, η ΟΕΒ, οι συντεχνίες και το Υπουργείο της εργασίας. Με πρωτοφανή αίσθηση ευθύνης έναντι του τόπου αναζητήσαμε και εφαρμόσαμε λύσεις συναινετικά και ειρηνικά, με σεβασμό στο δίκαιο. Σε ένα δίκαιο που δοκιμάστηκε όσο κανένας άλλος τομέας της έννομης τάξης, που βρέθηκε μεταξύ σφύρας και άκμονος, με τις αντοχές του να δοκιμάζονται συνεχώς επί έξι χρόνια και που άντεξε στην αφόρητη  πίεση. Ένα δίκαιο που μπαίνει αργά αλλά σταθερά στην μετά κρίση εποχή.

Το έργο των δύο νέων ανθρώπων για το οποίο είμαστε απόψε εδώ, έρχεται στην καταλληλότερη χρονική συγκυρία. Καταγράφει τα δεδομένα, τα περιγράφει με γλώσσα ταυτόχρονα επιστημονική και εύληπτη, συνδυάζει την νομοθεσία με την νομολογία, την θεωρία του δικαίου με την έμπρακτη εφαρμογή του, το έθιμο με την νομογόνο πρακτική, σε μια καταπληκτική ώσμωση όλων των παραμέτρων που συνθέτουν αυτό το υπέροχο, το περίπλοκο, το αενάως διαπλαθούμενο Κυπριακό Εργατικό Δίκαιο. Για πρώτη φορά δε, όλο αυτό δοσμένο στα αγγλικά.

Και έρχεται στην καταλληλότερη στιγμή.

Πρώτο, γιατί οι αλλοδαποί ή αλλόγλωσσοι επιχειρηματίες ή αρμόδια στελέχη επιχειρήσεων ολοένα πληθαίνουν στην Χώρα μας και η Επιτομή του δικαίου που μας χάρισαν η Χριστίνα και ο Αχιλλέας, είναι το καλύτερο φίλεμα καλωσορίσματος.

Δεύτερο, γιατί η αποτύπωση των δεδομένων είναι αναγκαία συνθήκη για μετάβαση στην επόμενη μέρα. Έξι χρόνια μετά την μεγάλη νύχτα που άρχισε τον Μάη του 2011, αρχίζει σιγά σιγά να γλυκοχαράζει.

Όσοι κληθήκαμε να διαχειριστούμε επί του εδάφους τον εφιάλτη της χρεοκοπίας, έχουμε την οδυνηρή αλλά ανεκτίμητη εμπειρία μιας οικονομίας που κατάρρευσε αλλά επιβίωσε και σταθερά ανορθώνεται. Έχουμε, ακόμα, μια πολιτική ηγεσία στο καθ’ ύλην αρμόδιο Υπουργείο, που συνδυάζει την πυγμή και την γνώση με την ευαισθησία και την αγάπη για το κοινό καλό επιχειρήσεων και εργαζομένων.

Με αυτή την «προίκα», μαζί με μια οικονομία που αρχίζει ξανά να στέκεται στα πόδια της, το εργατικό δίκαιο της Κύπρου μπαίνει στο αύριο.

Ένα αύριο που θα είναι καλύτερο για όσους θέλουν να πάρουν την εργασία ένα βήμα μπροστά, αλλά θα είναι χειρότερο για όσους θεμελιώνουν την επιβίωση τους στον αθέμιτο ανταγωνισμό με παράκαμψη του νόμου της εργασίας.

Μέσα σε αυτά τα πέτρινα χρόνια, ψηλαφήσαμε τα κενά, βιώσαμε τις αδυναμίες και αναγνωρίσαμε τις ελλείψεις. Κενά, αδυναμίες και ελλείψεις που ήταν ανώδυνα όσο η οικονομία ανθούσε, όσο η ανεργία διαρκούσε ελάχιστα και η αντικατάσταση ενός εργαζόμενου ήταν για την επιχείρηση που τον έχανε έργο δαπανηρό και επώδυνο.

Τώρα όμως, τώρα που όλα είναι αλλιώτικα, τώρα που η διακοπή τη απασχόλησης μετά τα πενήντα συνήθως σημαίνει και οριστική, ακούσια, ενίοτε δε και βίαιη ολοκλήρωση του εργάσιμου βίου, τώρα τα κενά του δικαίου είναι πληγές που αν δεν επουλωθούν έγκαιρα θα κακοφορμίσουν και η δυσωδία που θα προκύψει θα διώξει όσους αναζητούν ασφαλή, αξιοπρεπή και αποδοτικό χώρο επένδυσης του πλούτου τους. Του πλούτου που έχουμε όσο ποτέ προηγουμένως ανάγκη για να ξορκίσουμε το πιο ειδεχθές από όλα τα συμπτώματα της κρίσης, την ανεργία.

Πριν από 29 χρόνια, ασκούμενος δικηγόρος, έκανα αιτήσεις για μεταπτυχιακές σπουδές στην Μεγάλη Βρετανία. Με συστατική επιστολή του τότε Προέδρου του Δικηγορικού Συλλόγου Λευκωσίας, έγινα δεκτός για το LLM στην Νομική Σχολή του Cardiff στο Πανεπιστήμιο της Ουαλίας.

Είναι απερίγραπτη η χαρά μου που, τρεις δεκαετίες μετά, σε ένα άλλο πανεπιστήμιο, στην πατρίδα μου, χαιρετίζω ένα νομικό σύγγραμμα που το παιδί του ανθρώπου εκείνου μαζί με μια εξαίρετη συνάδελφο του, χαρίζουν σήμερα στους κοινωνούς του εργατικού δικαίου. Κύριε Κωστάκη Αιμιλιανίδη, σπιθαμιαία ανταπόδοση ένα ειλικρινές, δημόσιο «ευχαριστώ».

Στα δύο παιδιά, πέρα από τα εύσημα της Οργάνωσης μου, απευθύνω και ολόθερμα προσωπικά «συγχαρητήρια». Γνωρίζω καλά τον κόπο της παραγωγής ενός τέτοιου έργου. Σε μια χώρα που τώρα ενηλικιώνεται και χειραφετείται ακαδημαϊκά, με παντελή έλλειψη βιβλιογραφίας και πηγών αναφοράς, η απόπειρα συγγραφής είναι πράξη ηρωική, με κόστος προσωπικό, οικογενειακό, κοινωνικό, ενδεχομένως και αμιγώς οικονομικό.

Με μόνη ανταμοιβή την ανείπωτη ικανοποίηση της πρωτογενούς δημιουργίας.

Σας ευχαριστώ.

ΜΙΧΑΛΗΣ ΑΝΤΩΝΙΟΥ

Γενικός Διευθυντής